En marzo de 1992 bi ha un referendum boicoteyau por os serbos que proclama a independencia d'a Republica de Bosnia y Herzegovina y poco dimpués se forma a Republica Serbisca de Bosnia y Herzegovina que encomienza a guerra prenendo o control d'as zonas de mayoría serba y atacando zonas con muita población serba como Sarajevo (a ciudat ye de mayoría musulmana pero os lugars d'a redolada no), Posavina (de mayoría crovata pero necesaria pa dar continuidat territorial a los serbos), y ciudatz grans de Bosnia oriental de mayoría musulmana. En a zona de Bosnia oriental cerca d'a muga os bosniacos no controlan que bell enclau como Gorazde, Srebenica, Zepa, etc... A lo principio os crovates luitaban contra os serbos chunto con os bosniacos y prenen o control d'Herzegovina occidental y muitas localidatz de Bosnia central de mayoría crovata u de mayoría musulmana como Kiseljak. Os refuchiaus bosniacos d'atras zonas fan que aumente o porcentache de población musulmana en puestos como Mostar.